Ujian swab tidak batalkan puasa
KUALA LUMPUR:
Pengambilan ujian swab bagi menyaring individu disyaki dijangkiti Covid-19
tidak membatalkan puasa,  
kata Menteri di Jabatan Perdana Menteri (Hal Ehwal Agama) Senator Datuk
Seri Dr Zulkifli Mohamad Al-Bakri. Zulkifli, yang juga
bekas Mufti Wilayah Persekutuan menjelaskan kaedah memasukkan peralatan khusus
ke dalam rongga hidung dan belakang anak tekak pada kadar dalaman tertentu
didapati tidak membawa gambaran sebagai makan (mengenyangkan) dan minum
(menghilangkan dahaga) sehingga membatalkan puasa. Beliau berkata dari
sudut syarak, ujian seperti itu mempunyai kelonggaran dalam Islam kerana
mengambil kira aspek kesihatan seseorang. “Ujian swab
Covid-19 telah diberi pandangan dalam (Jawatankuasa) Fatwa Majlis Kebangsaan
pada minggu lepas dan  
mereka semua bersetuju bahawa kaedah ujian swab yang digunakan petugas
Kementerian Kesihatan (KKM) adalah tidak membatalkan puasa. “Walaupun masuk
(rongga hidung dan mulut), ada membahaskan ia   bukan (sehingga) dalam perut yang ternyata
membatalkan puasa mengikut hukum syarak. Ia sekadar (masuk) panjang sejengkal
dan lebih sikit,” katanya kepada Bernama di sini semalam. Sementara itu, bagi
pesakit dalam siasatan (PUI) Covid-19 yang menjalani kuarantin di pusat
kuarantin atau di rumah, Zulkifli berkata kewajipan berpuasa bergantung kepada
kesihatan pesakit dan arahan KKM. “Dalam hal ini,
kita kena lihat apakah sebenarnya arahan KKM kepada   PUI itu. Adakah sukatan minum, makan ubat
ataupun suntikan itu berjadual dan tidak boleh dielakkan? Adakah dia perlu
dimasukkan air dalam badan atau seumpamanya.    “Semua ini kita
kena tengok apa yang diputuskan KKM. Oleh sebab itu, kalau prosedur disebabkan
perlu makan, minum ubat dan sebagainya, maka dia diharuskan berbuka
puasa,” katanya yang turut menjelaskan hendaklah pesakit itu   qada puasa apabila sudah sembuh kelak. Ditanya berhubung   cadangan memperluaskan kewujudan program
Dapur It’am ke negeri   lain, Zulkifli bersetuju namun negeri-negeri
haruslah mendapat kebenaran Majlis Keselamatan Negara (MKN) dan KKM serta perlu
mematuhi garis panduan yang ditetapkan. “Kalau hal ini
dapat dilihat dan dicontohi, bagi saya itu adalah hasrat yang cukup murni namun
ia  
mestilah didahului dengan mengikut garis yang   ditetapkan,” katanya yang berpendapat ia   merupakan ‘new normal’
kepada majlis iftar beramai-ramai. Dapur It’am
adalah berkonsepkan memasak di masjid dan kemudian   diedarkan kepada golongan tertentu, kini
diguna pakai di Wilayah Persekutuan bagi menggantikan konsep berbuka puasa
beramai-ramai dalam mengekang penularan Covid-19 dan mematuhi Perintah Kawalan
Pergerakan (PKP). Konsep dilakukan adalah makanan akan dimasak di 72 masjid dan surau yang dikenal pasti di seluruh Wilayah Persekutuan sebelum diagihkan kepada golongan penerima selayaknya, dan dianggarkan akan memanfaatkan hampir tiga juta penduduk di kawasan berkenaan   sepanjang Ramadan ini. Ia melibatkan   enam petugas di setiap masjid, dan mereka akan melakukan tugas memasak menggunakan penutup hidung dan mulut, sarung tangan dan sanitasi tangan selain menjaga jarak   sosial.– BERNAMA  
See author's posts
